Diari Oficial de la Generalitat Valenciana


Sumari del DOGV 8796, del 23-04-2020 (2020/2998)

ORDRE 3/2020, de 17 d'abril de 2020, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de subvencions a entitats locals i entitats sense ànim de lucre per a projectes d'inversió en matèria d'equipament i obres en l'àmbit de la igualtat i les polítiques inclusives.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8796

Data del DOGV
:   23-04-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/2998


Data del document
:   17-04-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 3/2020, de 17 d'abril de 2020, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de subvencions a entitats locals i entitats sense ànim de lucre per a projectes d'inversió en matèria d'equipament i obres en l'àmbit de la igualtat i les polítiques inclusives. [2020/2998]  
  
Índex  
Títol I. Disposicions generals  
Article 1. Objecte de l'ordre  
Article 2. Entitats beneficiàries  
Article 3. Requisits previs per a obtindre la condició d'entitat beneficiària  
Article 4. Obligacions de les entitats beneficiàries  
Article 5. Criteris de valoració per a la quantificació de les subvencions i per a la resolució d'empats.  
Article 6. Càlcul de la quantia de la subvenció  
Article 7. Exclusions i denegacions  
Article 8. Despeses subvencionables  
Títol II. Procediment  
Article 9. Procediment de concessió  
Article 10. Sol·licituds  
Article 11. Esmena de sol·licituds  
Article 12. Ordenació i instrucció  
Article 13. Comissió de valoració  
Article 14. Resolució  
Article 15. Recursos  
Títol III. Del pagament i justificació de les subvencions  
Article 16. Pagament de la subvenció i forma de justificació de les subvencions  
Article 17. Mètode de comprovació i pla de control  
Article 18. Pèrdua d'efecte, minoració i reintegrament  
Article 19. Límit dels crèdits de finançament  
Article 20. Responsabilitat i règim sancionador  
Article 21. Ampliació de crèdits  
Disposició derogatòria única  
Disposicions final primera. Normativa aplicable  
Disposició final segona. Instruccions de caràcter intern i organitzatiu  
Disposicions final tercera. Entrada en vigor  
  
  
PREÀMBUL  
  
Els principis rectors de la política social i econòmica establits pel text constitucional constitueixen una referència imprescindible i necessària en el model d'estat de benestar.  
La Llei orgànica 5/1982, d'1 de juliol, de l'Estatut d'Autonomia de la Comunitat Valenciana, en la redacció donada per la Llei orgànica 1/2006, de 10 d'abril, estableix en l'article 49.1.24 la competència exclusiva de la Generalitat Valenciana en matèria d'assistència social, i es regulen, a través de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, els aspectes bàsics dels serveis socials, destacant la cerca d'un sistema integral, harmònic, interdependent i coordinat, perquè els serveis socials siguen prestats amb els criteris, requisits i estàndards òptims de qualitat i eficiència, i és també d'aplicació a les subvencions regulades per la present ordre el que disposa l'article 49.1.27 del citat Estatut d'Autonomia que atribueix a la Generalitat competències en matèria d'institucions públiques de protecció i ajuda de menors, joves, immigrants, tercera edat, persones amb discapacitat i altres grups o sectors necessitats de protecció especial, inclosa la creació de centres de protecció, reinserció i rehabilitació.  
  
En aquest sentit, és d'especial interés destacar els principis de caràcter general de responsabilitat pública i responsabilitat institucional en l'atenció, recollits en l'article 6 de la citada Llei 3/2019, amb la finalitat de garantir els adequats recursos tècnics, les infraestructures i equipaments necessaris per a assegurar l'exercici dels drets subjectius reconeguts a les persones usuàries; així com el que preveu l'article 93 de la Llei 3/2019, amb l'establiment de mesures de foment i de col·laboració amb les entitats d'iniciativa social en la provisió de prestacions mitjançant l'atorgament de subvencions en règim de concurrència competitiva, d'acord amb els requisits de la seua normativa reguladora.  
  
Així mateix, la present ordre es converteix en l'instrument bàsic per al desenvolupament del Pla d'infraestructures de serveis socials, en el marc de la coordinació i col·laboració que estableix l'article 109 de l'esmentada Llei 3/2019 que permetrà una execució eficaç i un millor seguiment del compliment del Pla.  
La publicació d'aquesta ordre respon als principis de necessitat, eficàcia, proporcionalitat, transparència i eficiència, en regular amb claredat els requisits, els criteris per a la concessió, així com el procediment, a més del de seguretat jurídica, en dotar a aquest procediment d'un marc estable i amb vocació de permanència en el temps.  
  
Per tot el que s'ha exposat es fa necessària la substitució de l'Ordre 10/2016, de 2 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de subvencions en matèria d'equipament per a centres de serveis socials especialitzats de persones majors, amb la finalitat de preveure un major nombre d'activitats subvencionables, així com un major àmbit d'actuació.  
En aquesta línia s'enquadra la present ordre, l'objecte de la qual és la regulació de les ajudes per a equipament i obres en centres, serveis i programes de tots els nivells d'atenció dels serveis socials gestionats per entitats locals i entitats privades sense ànim de lucre. Tot això en un intent d'articular les aspiracions i demandes socials buscant fórmules de col·laboració interadministrativa i amb el tercer sector d'acció social que permeten dur-les a terme.  
Finalment, el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, assigna a la Vicepresidència i Conselleria d'Igualtat i Polítiques Inclusives, entre altres, les competències en matèria de polítiques de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dones, persones migrants i voluntariat social, i corresponen a la Direcció General d'Infraestructures de Serveis Socials les funcions en matèria de planificació i coordinació de les infraestructures i centres del sistema públic de serveis socials.  
  
Amb aquesta ordre es compleix el que estipula l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de concessió de subvencions.  
De conformitat amb el que es disposa en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les subvencions de la present ordre no estan subjectes a la notificació prevista en l'article 108 del Tractat de Funcionament de la Unió Europea, ja que no tenen tots els requisits de l'article 107.1 del mateix tractat, atés que les ajudes van dirigides a entitats que no realitzen activitats econòmiques, a més no suposen avantatge econòmic que falsege la competència, ni afecten els intercanvis entre els estats membres.  
En el procés d'elaboració d'aquesta ordre, d'acord amb el que disposa l'article 165 citat, ha emés informe l'Advocacia General de la Generalitat i la Intervenció Delegada de la Vicepresidència i Conselleria d'Igualtat i Polítiques Inclusives.  
A més, s'han realitzat els tràmits d'audiència pertinents.  
Per això, en ús de les facultats que em confereixen l'article 28.e, de la Llei 5/1983, de 30 de desembre, del Consell, i el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i d'acord amb el Consell Jurídic Consultiu de la Comunitat Valenciana,  
  
  
  
ORDENE  
  
TÍTOL I  
Disposicions generals  
  
Article 1. Objecte de l'ordre  
1. La present ordre estableix les bases reguladores de la concessió de subvencions en concepte d'equipament, construcció i reforma en centres, programes i serveis del sistema valencià de serveis socials i gestionats per entitats locals i entitats privades sense ànim de lucre, d'acord amb el que establisca cada convocatòria.  
2. Podran ser objecte de subvenció les actuacions d'acord amb les línies estratègiques següents:  
Línia A: adquisició de mobiliari, estris i equips informàtics necessaris per al funcionament dels centres, programes i serveis.  
Línia B: adquisició de vehicles adaptats o adaptació de vehicles que siguen necessaris per al desenvolupament de l'activitat del centre o del programa o servei.  
Línia C: construccions i obres.  
Sublínia C.1: nova construcció i finalització d'edificis o espais que no estiguen en funcionament, i canvi d'ús de tot l'edifici.  
  
Sublínia C.2: obres de reforma (comprén el conjunt d'obres d'ampliació, millora, modernització, adaptació, adequació o reparació d'immobles) de centres en funcionament i espais en els quals es desenvolupen programes i serveis d'atenció primària bàsica, primària específica o secundària de serveis socials, segons establisquen les convocatòries.  
  
Línia D: redacció de projectes complets el contingut dels quals serà el necessari per a la realització de les obres tenint el preceptiu visat col·legial per a la realització d'actuacions emmarcades en la Línia C.  
  
3. Aquestes subvencions són compatibles amb unes altres que, per a la mateixa finalitat, siguen convocades per qualsevol administració o entitat pública i privada.  
4. En funció del cost i duració de la inversió, les obres de construcció i reforma podran tindre caràcter plurianual.  
5. Les línies estratègiques, el tipus d'entitats beneficiàries, els sectors d'actuació, els col·lectius de persones i les tipologies de centre als quals aniran destinades les ajudes, així com la quantia assignada per a cadascun d'aquests, de manera conjunta o desagregada, s'establiran en la convocatòria corresponent, d'acord amb els criteris previstos en els articles 5 i 6 d'aquesta ordre.  
  
Article 2. Entitats beneficiàries  
Podran sol·licitar les subvencions les entitats locals i entitats sense ànim de lucre que siguen titulars de centres, programes o serveis del sistema valencià de serveis socials que tinguen els requisits que s'estableixen en l'article següent.  
  
Article 3. Requisits previs per a obtindre la condició d'entitat beneficiària  
1. Podran obtindre la condició d'entitat beneficiària de les subvencions regulades en la present ordre les persones físiques i jurídiques titulars de centres, programes o serveis del sistema valencià de serveis socials, i que complisquen els requisits següents:  
a) Estar inscrites en el Registre general de titulars d'activitats, de serveis i centres de serveis socials de la Comunitat Valenciana, amb anterioritat a la proposta d'adjudicació de la comissió de valoració.  
  
b) Acreditar que disposen d'un pla d'igualtat en el cas que, de conformitat amb la legislació que els siga aplicable, siga exigible.  
  
c) En el cas de sol·licitar ajudes per a les actuacions compreses en les línies estratègiques A i B, el centre haurà de tindre la corresponent resolució d'autorització de funcionament, informe favorable de l'oficina tècnica de la conselleria amb competències en matèria de serveis socials, o de visat previ, d'acord amb l'article 18 del Decret 59/2019, de 12 d'abril, del Consell, d'ordenació del sistema públic valencià de serveis socials, excepte els centres de serveis socials on se situen els equips professionals de serveis socials.  
En el cas d'equipament per a espais en els quals es desenvolupen programes o serveis per als quals no hi haja normativa específica d'autorització o acreditació, no s'exigirà aquest requisit si es gestionen a través de l'acció concertada o quan l'entitat sol·licitant haja sigut beneficiària de subvencions prèvies concedides pels diferents òrgans gestors de la conselleria i s'hagen justificat correctament.  
d) En el cas de sol·licitar ajudes per a les actuacions compreses en la línia estratègica C, serà requisit necessari l'obtenció del visat previ d'acord amb l'article 18 del Decret 59/2019, de 12 d'abril, del Consell, d'ordenació del sistema públic valencià de serveis socials, o bé un informe de viabilitat emés per l'oficina tècnica de la conselleria competent en matèria de serveis socials. En tot cas hauran d'haver obtingut l'informe corresponent amb anterioritat a la concessió de la subvenció.  
  
Pel que fa a centres i espais en els quals es desenvolupen programes i serveis d'atenció primària bàsica, no seran susceptibles de finançament aquells que se situen en municipis amb població inferior a la que s'indica a continuació:  
- Província d'Alacant: 20.000 habitants.  
- Província de Castelló: 10.000 habitants.  
- Província de València 15.000 habitants.  
2. No podran obtindre la condició d'entitat beneficiària de les subvencions regulades en aquesta ordre, aquelles en les quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
  
Article 4. Obligacions de les entitats beneficiàries  
A més de les que, amb caràcter general, s'estableixen en l'article 14 de la Llei 38/2003, de 23 de novembre, general de subvencions, s'estableixen les següents:  
1. En tota la informació o documentació que s'oferisca sobre els centres, programes o serveis subvencionats haurà de constar la col·laboració i finançament de la Generalitat, a través de la conselleria competent en matèria de serveis socials i igualtat.  
2. No minorar ni anul·lar la consignació que s'haja previst inicialment en el seu pressupost per a aquesta finalitat.  
3. No variar la finalitat, vinculada als serveis socials, a la qual estiga destinat el centre en un període mínim de 15 anys o, en el cas de canvis que no suposen canvi de vinculació, la seua realització sense l'autorització prèvia de l'òrgan competent de la conselleria. En el cas de programes o serveis, el període mínim serà aquell per al qual s'haja concedit el concert.  
4. De conformitat amb el que estableix l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, si l'entitat beneficiària rep una subvenció per import superior a 10.000 euros, haurà de donar l'adequada publicitat a aquesta, i indicarà, almenys, l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les pàgines web corresponents. En cas que no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat.  
5. En el cas de concessió d'ajudes per a construcció i reforma caldrà, a més:  
a) Presentar un programa d'actuació amb indicació expressa de les dates previstes d'inici i finalització de les obres i del grau d'execució i import a què ascendirà l'execució de l'obra en cadascun dels exercicis per als quals se sol·licita la subvenció.  
b) Assumir, en el seu cas, l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en l'execució d'aquesta. Aquesta aportació haurà d'acreditar-se en el termini de 30 dies següents a la notificació de la resolució de concessió de l'ajuda, mitjançant un certificat de l'acord adoptat per l'òrgan competent de l'entitat pública o privada, cofinançadora, en el qual es comprometa per a l'exercici vigent el crèdit necessari. En cas de despesa plurianual l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria.  
6. En el cas d'ajudes sol·licitades a través de la Línia D, s'exigirà que aquells per als quals se sol·licite finançament obtinguen, amb posterioritat, el visat previ o informe de viabilitat, d'acord amb el que disposa l'article 18 del Decret 59/2019, de 12 d'abril, del Consell, d'ordenació del sistema públic valencià de serveis socials i que complisquen les instruccions que emeta a aquest efecte la direcció general competent en matèria d'infraestructures de serveis socials.  
  
Article 5. Criteris de valoració de les sol·licituds  
1. Per a l'adjudicació de les subvencions sol·licitades a través de les línies A i B es tindran en compte els següents criteris de valoració, i la puntuació total màxima serà de 15 punts d'acord amb la modalitat triada, que serà excloent:  
a.1) Equipaments nous de centres, serveis o espais en els quals es duguen a terme programes o serveis l'obra dels quals haja sigut subvencionada prèviament i de manera parcial, per la conselleria o una altra Administració pública, i ja haja finalitzat o estiga prevista la seua finalització, d'acord amb els terminis establits en el projecte, abans del dia 1 de setembre de l'any natural de la convocatòria i requerisquen de l'equipament per a la seua obertura, fins a un màxim de 10 punts.  
a.2) Adaptació al compliment de la normativa vigent d'equipaments existents, centres en funcionament, serveis i programes ja iniciats, fins a un màxim de 10 punts:  
a.3) Adquisició de vehicles adaptats o adaptació de vehicles que siguen necessaris per al funcionament del centre, tenint en compte l'impacte ambiental de les emissions del vehicle, fins a un màxim de 10 punts.  
b) Adequació a les finalitats i les places concertades, tenint en compte per a la valoració la selecció i utilització de materials ignífugs, sostenibles, aquells el reemplaçament dels quals tinga menor cost i millores proposades, fins a un màxim de 5 punts:  
L'import de la subvenció a cada entitat tindrà com a referència el cost del mobiliari, estris, equips informàtics i vehicles adquirits, d'acord amb la documentació aportada segons la convocatòria corresponent, d'acord amb l'import màxim finançable que s'estableix en l'article 6.  
  
2. Per a l'adjudicació de les subvencions sol·licitades a través de la línia C es tindran en compte els següents criteris, i la puntuació total màxima és de 60 punts:  
Sublínia C.1 Nova construcció i finalització d'edificis o espais que no estiguen en funcionament i canvi d'ús de tot l'edifici:  
  
a) Necessitats de recursos existents en la zona de la seua implantació, fins a un màxim de 30 punts. Una vegada estiga publicat, aquest criteri s'avaluarà mitjançant la seua adequació al mapa de necessitats de la conselleria competent en serveis socials i el Pla d'infraestructures de serveis socials. En el cas que es tracte de serveis d'atenció primària bàsica o no previstos en la normativa o en els plans citats anteriorment, es valorarà l'informe justificatiu de necessitats aportat per l'entitat sol·licitant.  
b) Centres i espais que es troben pendents de finalització, ponderant-se en funció de les unitats d'execució pendents de realitzar, fins a un màxim de 10 punts.  
c) Aportació externa en relació amb el cost total projectat de l'obra, fins a un màxim de 10 punts:  
- Cofinançament extern superior al 5 % i fins a 25 %: 2 punts  
- Cofinançament extern superior al 25 % i fins a 50 %: 5 punts  
- Cofinançament extern superior al 50 % i fins a 75 %: 7 punts  
- Cofinançament extern superior al 75 %: 10 punts  
d) Millores i criteris socials (projecte social i sostenible, condicions d'habitabilitat, eficiència energètica, economicitat, termini d'execució), fins a un màxim de 10 punts.  
Sublínia C.2: Obres de reforma de centres o espais que ja estiguen en funcionament:  
a) Necessitats de recursos existents en la zona de la seua implantació, fins a un màxim de 30 punts. Una vegada estiga publicat, aquest criteri s'avaluarà mitjançant la seua adequació al mapa de necessitats de la conselleria competent en serveis socials i el Pla d'infraestructures de serveis socials. En el cas que es tracte de serveis d'atenció primària bàsica o no previstos en la normativa o en els plans citats anteriorment, es valorarà l'informe justificatiu de necessitats aportat per l'entitat sol·licitant.  
b) Adaptació al compliment de la normativa sobre accessibilitat, normativa sectorial o a altres apartats del Codi Tècnic d'Edificació (en funció del grau d'exigibilitat d'aquestes, qualificat i avaluat mitjançant informes tècnics i actes d'inspecció), fins a un màxim de 10 punts.  
  
c) Aportació externa en relació amb el cost total projectat de l'obra, fins a un màxim de 10 punts, d'acord amb els següents percentatges:  
  
- Cofinançament extern superior al 5 % i fins a 25 %: 2 punts  
- Cofinançament extern superior al 25 % i fins a 50 %: 5 punts  
- Cofinançament extern superior al 50 % i fins a 75 %: 7 punts  
- Cofinançament extern superior al 75 %: 10 punts  
d) Millores i criteris socials (projecte social i sostenible, condicions d'habitabilitat, eficiència energètica, economicitat, termini d'execució, fins a un màxim de 10 punts.  
3. Per a l'adjudicació de les subvencions sol·licitades a través de la línia D es tindran en compte els criteris de valoració següents, amb un màxim de 20 punts:  
a) Necessitats de recursos existents en la zona de la seua implantació, fins a un màxim de 10 punts. Una vegada estiga publicat, aquest criteri s'avaluarà mitjançant la seua adequació al mapa de necessitats de la conselleria competent en serveis socials i el Pla d'infraestructures de serveis socials. En el cas que es tracte de serveis d'atenció primària bàsica o no previstos en la normativa, es valorarà l'informe justificatiu de necessitats aportat per l'entitat sol·licitant.  
b) Disponibilitat del terreny, adequació i compatibilitat urbanística de l'emplaçament, fins a un màxim de 5 punts.  
c) Altres millores i criteris socials (projecte social i sostenible, condicions d'habitabilitat, eficiència energètica, economicitat, termini d'execució), fins a un màxim de 5 punts.  
En tot cas, la quantificació de les subvencions per a obres s'adequarà als costos de les obres i instal·lacions, d'acord amb els preus en vigor fixats per l'Institut Valencià de l'Edificació o, en defecte d'això, per l'organisme que tinga atribuïdes competències en aquesta matèria. Respecte dels materials i instal·lacions per als quals se sol·licita subvenció respondran a qualitats mitjanes segons mercat.  
5. L'ordre de prelació per a la concessió de subvencions es determinarà en funció de la puntuació obtinguda per les sol·licituds, i quedaran excloses les sol·licituds que no obtinguen la puntuació mínima, d'acord amb els valors següents:  
 Línies estratègiques A i B: 8 punts.  
 Línia estratègica C: 30 punts.  
 Línia estratègica D: 10 punts  
6. En cas d'empat, els criteris per a la seua resolució seran els següents. S'aplicaran de manera successiva fins que es produïsca el desempat:  
- Per a projectes sol·licitats a través de les línies estratègiques A i B:  
a) Major nombre de població beneficiària de l'execució del projecte.  
  
b) Cost del projecte i millores proposades en relació amb l'activitat subvencionada.  
- Per a projectes sol·licitats a través de la línia estratègica C:  
a) Menor termini previst per al funcionament dels recursos subvencionats.  
b) Execució del projecte en la zona que major necessitat d'infraestructures presente d'acord amb el mapa de necessitats de la conselleria competent en serveis socials i el Pla d'infraestructures de serveis socials.  
c) Major nombre de població beneficiària de l'execució del projecte.  
  
d) Cost del projecte i millores proposades en relació amb l'activitat subvencionada.  
- Per a projectes sol·licitats a través de la línia estratègica D:  
a) Menor termini d'execució del projecte que figure en els criteris socials.  
b) Execució del projecte en la zona que major necessitat d'infraestructures presente d'acord amb el mapa de necessitats de la conselleria competent en serveis socials i el Pla d'infraestructures de serveis socials.  
c) Major nombre de població beneficiària de l'execució del projecte.  
  
d) Cost del projecte i millores proposades en relació amb l'activitat subvencionada.  
  
Article 6. Càlcul de la quantia de la subvenció  
En la resolució o les resolucions de convocatòria s'establiran els imports assignats a cada sector i actuació d'acord amb l'article 1.5 de la present ordre:  
Línies estratègiques A, B i C: import màxim finançable del 100 % del cost de l'actuació.  
Línia estratègica D: import màxim finançable 90 % del cost del projecte.  
Si no s'esgota el crèdit en alguna de les línies, el crèdit sobrant podrà incrementar la quantia de les altres modalitats, en funció de les necessitats que es detecten a través de les sol·licituds presentades.  
  
  
Article 7. Exclusions i denegacions  
1. Queden expressament exclosos d'aquestes subvencions els conceptes o elements següents:  
a) Equipaments ja subvencionats en exercicis anteriors pels mateixos conceptes.  
b) Equipaments per a obres en curs d'execució, excepte aquelles que estiga previst que finalitzen abans del dia 1 de setembre de l'any natural de la convocatòria i aquelles vinculades a programes i serveis gestionats a través de l'acció concertada.  
c) Equipaments adquirits abans de l'1 de gener de l'any natural de la convocatòria, excepte en els programes i serveis gestionats a través de l'acció concertada quan així ho establisca la resolució de convocatòria corresponent.  
d) Projectes que s'ajusten a programes propis d'altres organismes.  
  
e) Conceptes que per la seua naturalesa puguen ser objecte d'atenció d'altres organismes públics o no estiguen previstos en la present ordre.  
  
f) Les despeses generades en ocasió de la redacció del projecte tècnic, estudis de seguretat o les que es deriven de la direcció d'obra, excepte en les subvencions destinades específicament a aquest fi.  
2. Seran motius de denegació d'aquestes subvencions:  
a) No complir algun dels requisits especificats en aquesta ordre per a poder accedir a les subvencions.  
b) Haver esgotat el crèdit pressupostari destinat a aquestes subvencions.  
c) Que l'entitat sol·licitant haja incorregut en qualsevol dels incompliments assenyalats en l'article 37 de la Llei 38/2003, de 17 de novembre, general de subvencions, respecte de les subvencions concedides en exercicis anteriors, sempre que aquestes circumstàncies s'hagueren constatat per resolució ferma dictada amb la tramitació prèvia del corresponent procediment en el qual s'haja donat audiència a l'entitat interessada, i no hagueren transcorregut més de cinc anys des de la seua fermesa.  
  
Article 8. Despeses subvencionables  
1. Es considera com a despesa subvencionable:  
a) En adquisició d'equipament, aquelles despeses necessàries per a l'adquisició d'equipaments, que garantisquen l'adequada prestació de serveis en centres, programes i serveis d'actuació de la conselleria amb competència en igualtat i polítiques inclusives, d'acord amb la seua tipologia, i tenint en consideració la perspectiva de gènere.  
b) En l'adquisició de vehicles adaptats o adaptació de vehicles, aquelles despeses necessàries (inclòs l'IVA) per a la seua compra o adaptació i posada en circulació.  
c) En obres d'edificació, adequació i reforma seran subvencionables les noves construccions, obres de millora, modernització, adaptació, adequació o reparació que siguen necessàries per a l'adequada habitabilitat de l'immoble i instal·lacions en què es troba el centre i es tindran en compte la perspectiva de gènere i la millora de l'eficiència energètica.  
d) En el cas de redacció de projectes seran subvencionables els honoraris professionals derivats de la realització d'aquesta activitat.  
2. Els elements subvencionats, com a mobiliari, edificis o reformes estaran destinats exclusivament al centre o programa d'atenció social per al qual es concedeix la subvenció.  
3. El beneficiari únicament podrà subcontractar, totalment o parcialment, l'activitat d'acord amb el que disposa l'article 29.2 de la Llei 38/2003, de 17 de novembre, general de subvencions.  
No podran subcontractar-se activitats que l'entitat beneficiària haja de realitzar per si mateixa, ni aquelles que augmentant el cost de l'activitat subvencionada, no aporten valor afegit al contingut d'aquesta.  
  
4. Quan l'import de la despesa subvencionable supere les quanties establides en l'article 118 de la Llei 9/2017, de 8 de novembre, de contractes del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció.  
L'elecció entre les ofertes presentades, que hauran d'aportar-se en la justificació, o, en el seu cas, en la sol·licitud de subvenció, es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
  
  
TÍTOL II  
Procediment  
  
Article 9. Procediment de concessió  
1. El procediment de concessió de les subvencions regulades en les presents bases es tramitarà en règim de concurrència competitiva, regulat en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. El procediment s'iniciarà d'ofici mitjançant convocatòria aprovada per resolució de la persona titular de la conselleria competent en matèria d'infraestructures de serveis socials que es publicarà en el Diari Oficial de la Generalitat Valenciana.  
  
Article 10. Sol·licituds  
1. Les sol·licituds es formularan en els models i terminis que es determinen en la convocatòria corresponent.  
2. Juntament amb la documentació específica que determine la convocatòria, els sol·licitants hauran de presentar:  
a) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, general de subvencions.  
b) Acreditació de trobar-se al corrent de les seues obligacions tributàries i davant de la Seguretat Social. Per a això, el sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la seguretat social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. Els qui no atorguen aquesta autorització hauran d'aportar la documentació acreditativa que es troben al corrent de les citades obligacions.  
3. La sol·licitud amb la documentació adjunta es presentarà, exclusivament, de manera telemàtica, d'acord amb el que disposa l'article 14.2 de la Llei 39/2015, d'1 d'octubre, del procediment administratiu comú que estableix, per a les persones jurídiques, l'obligatorietat de relacionar-se per mitjans electrònics l'Administració.  
Per a poder realitzar la presentació telemàtica, serà necessari disposar de qualsevol dels sistemes d'identificació electrònica previstos en l'article 9 de la citada Llei 39/2019: certificats electrònics qualificats de signatura electrònica, certificats electrònics qualificats de segell electrònic o sistemes de clau concertada o qualsevol altre que les administracions consideren vàlid.  
  
Article 11. Esmena de sol·licituds  
1. Rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no tinga els requisits exigits, o no s'adjunte la documentació que, d'acord amb aquesta ordre, siga exigible, es notificarà a la persona sol·licitant la causa que impedeix la continuació del procediment i se la requerirà perquè, de conformitat amb la legislació del procediment administratiu comú, en el termini de 10 dies, esmene la falta o adjunte els documents preceptius, amb indicació que, si no ho fera així, es considerarà que ha desistit de la seua petició, amb la resolució prèvia que haurà de ser dictada en els termes previstos en l'esmentada legislació.  
3. Es delega en la persona titular de la direcció general competent en matèria d'infraestructures de serveis socials, o en defecte d'això, en la matèria específica la competència per a dictar la resolució a què fa referència l'apartat 2 d'aquesta base. La resolució indicarà expressament que s'adopta per delegació i es considerarà dictada per l'òrgan delegant, esgotant la via administrativa. Contra aquesta es podrà interposar directament recurs davant l'ordre jurisdiccional contenciós administratiu en la forma, termini i condicions que determina la llei reguladora d'aquesta jurisdicció. No obstant això, prèviament es podrà interposar, potestativament, recurs de reposició segons la legislació del procediment administratiu comú.  
  
Article 12. Ordenació i instrucció  
1. L'ordenació i instrucció del procediment de concessió correspondran a la direcció general competent en matèria d'infraestructures de serveis socials que rebran les sol·licituds presentades i verificaran que aquestes compleixen els requisits per a poder ser tramitades.  
  
2. L'òrgan competent per a la instrucció i resolució de l'expedient, a la vista de la documentació que es troba en aquest i de les obligacions que s'adquirisquen amb la concessió de la subvenció, podrà sol·licitar els informes dels organismes i entitats que estime oportú i efectuar les comprovacions necessàries sobre l'exactitud de tot això.  
  
Article 13. Comissió de valoració  
1. Una vegada examinades les sol·licituds i per a la valoració i proposta de concessió de les subvencions, es constituirà una comissió d'avaluació en la direcció general competent en matèria d'infraestructures de serveis socials que estarà integrada pels membres següents:  
  
a) La persona que ocupe la subdirecció general, o en defecte d'això i successivament, la que ocupe la direcció general o el cap de servei, exercirà la presidència de la comissió.  
b) Una persona titular d'un servei dels adscrits a la direcció general, que actuarà com a vocal.  
c) Una o més persones tècniques, que actuaran com a vocals, designats per les direccions generals competents en l'actuació que corresponga.  
En cas que una d'aquestes siga cap de secció, realitzarà les funcions de secretaria de la comissió. En un altre cas, es designarà una persona de les que exercisca la condició de vocal.  
2. La Direcció General d'Infraestructures de Serveis Socials emetrà informe sobre els expedients i realitzarà, en el seu cas, una proposta ordenada segons els criteris establits en la present ordre a la comissió de valoració de les direccions generals competents en matèria d'infraestructures de serveis socials.  
3. La comissió analitzarà els expedients remesos i elaborarà una relació ordenada de sol·licitants de les subvencions convocades d'acord amb els criteris establits en aquestes bases i les condicions de concessió que s'establisquen en la corresponent convocatòria i proposarà a l'òrgan competent per a la concessió de les subvencions la relació prioritzada d'entitats beneficiàries d'acord amb el límit del crèdit existent per a cada convocatòria.  
Així mateix, elaborarà una prelació de les sol·licituds que es propose desestimar per falta de crèdit.  
4. La comissió d'avaluació actuarà com a òrgan col·legiat de conformitat amb el que es preveu en la legislació de règim jurídic del sector públic, a l'efecte d'elevar a l'òrgan concedent la proposta de resolució de les subvencions.  
5. La comissió que es constituïsca a l'empara d'aquesta ordre s'ajustarà als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre dones i homes, i la Llei 9/2003, de 2 d'abril, de la Generalitat, per a la igualtat entre dones i homes.  
  
Article 14. Resolució  
1. Dins de l'àmbit d'aplicació de les presents bases, es delega en la persona titular de la Direcció General d'Infraestructures de Serveis Socials, la facultat de dictar la resolució de concessió de les ajudes de les corresponents convocatòries.  
2. El termini màxim per a resoldre i notificar les resolucions sobre les sol·licituds de subvencions previstes en la present ordre serà de sis mesos, comptadors des de l'endemà de la data de publicació de la corresponent convocatòria.  
3. Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades per silenci administratiu, de conformitat amb el que es disposa en l'article 25.1.a) de la Llei 39/2015 d'1 d'octubre, del procediment administratiu comú de les administracions públiques. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. La resolució del procediment es notificarà a les persones interessades ajustant-se al que disposa la legislació del procediment administratiu comú. La pràctica d'aquesta notificació o publicació s'ajustarà a les disposicions contingudes en l'esmentada legislació.  
5. No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució, s'incrementaren els crèdits destinats a finançar aquestes subvencions, aquestes sol·licituds exclusivament podran valorar-se, resoldre's i notificar-se en el termini de sis mesos, comptadors a partir de la data de publicació en el Diari Oficial de la Generalitat Valenciana de la resolució de la persona titular de la conselleria competent en matèria de serveis socials que done publicitat a aquest increment.  
6. Qualsevol alteració de les condicions tingudes en compte per a la concessió de la subvenció, així com l'obtenció concurrent d'altres subvencions quan se supere el cost de l'equipament subvencionat, donarà lloc a la modificació de la resolució de concessió o la revocació d'aquesta. Aquesta modificació es realitzarà amb tramitació prèvia del corresponent procediment.  
  
Article 15. Recursos  
Les resolucions de concessió dictades pels òrgans competents de la conselleria amb competència en matèria de serveis socials posaran fi a la via administrativa, i en contra d'aquestes, de conformitat amb la legislació del procediment administratiu comú, es podrà interposar potestativament recurs de reposició davant el mateix òrgan que les haja dictades en el termini d'un mes, comptador des de l'endemà de la seua notificació, o bé, directament, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que puga interposar-se qualsevol altre que s'estime pertinent.  
  
  
  
TÍTOL III  
Del pagament i de la justificació de les subvencions  
  
Article 16. Pagament de la subvenció i forma de justificació de les subvencions  
1. Els pagaments de les subvencions per a equipament s'efectuaran contra presentació de factures reglamentàries segons la normativa vigent, juntament amb les còpies d'aquestes, sense perjudici dels lliuraments anticipats que establisquen les convocatòries. Aquestes còpies seran acarades en el registre d'entrada en el qual es presente l'escrit en què se sol·licite el pagament i es tornarà la factura original a l'entitat beneficiària.  
Les corporacions locals podran substituir la citada documentació per un certificat expedit pel secretari o secretària local en el qual consten les quantitats aplicades a l'objecte de la subvenció, amb detall exprés dels diferents conceptes subvencionats, unitats i imports parcials. Aquestes quantitats han de trobar-se, almenys, en situació d'obligacions reconegudes o en fase de licitació, i així haurà de fer-se constar en el certificat.  
  
En tot cas, la quantia a justificar es realitzarà sobre la despesa total.  
2. En el cas de subvencions concedides per a construcció i reforma de centres, els pagaments s'efectuaran contra certificació d'obra expedida pel tècnic o tècnica competent i de conformitat amb el projecte presentat. En tot cas, presentades les certificacions, s'abonarà exclusivament el percentatge finançat establit en la resolució de concessió.  
  
3. El termini màxim de justificació de les subvencions serà d'1 mes, comptador des de la data de finalització de l'activitat subvencionada, sense perjudici de possibles pròrrogues en funció de la data de la convocatòria o de la determinació de terminis de justificació parcials per a realitzar lliuraments de la subvenció amb anterioritat a la finalització de l'actuació.  
L'incompliment del requisit de justificació en termini de les subvencions concedides o la justificació insuficient podrà donar lloc a la revocació o a la minoració de la subvenció, amb exigència, en el seu cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
  
4. En cap cas l'import de la subvenció podrà ser de tal quantia que, com a conseqüència de la percepció d'altres subvencions d'administracions públiques o entitats públiques o privades, o de qualsevol altra causa, supere el cost de l'equipament subvencionat.  
En el cas que l'import de la subvenció supere el cost de l'equipament subvencionat, l'Administració procedirà a exigir el reintegrament quant a l'excés, i a l'exigència de l'interés de demora des del moment del pagament de la subvenció per part de la Generalitat.  
5. No obstant això, amb caràcter previ al pagament de la subvenció, l'entitat beneficiària haurà de trobar-se al corrent en el compliment d'obligacions tributàries i davant de la seguretat social i aportar declaració responsable de no ser deutor per resolució de procediment de reintegrament de subvencions.  
6. En el cas que es preveja la possibilitat de més d'un lliurament, i sempre que no s'establisca de manera imperativa un percentatge, podran dividir-se els lliuraments amb la finalitat d'assegurar una distribució del crèdit disponible d'acord amb el ritme d'execució de les activitats subvencionades.  
  
Article 17. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a aquest efecte s'ha establit en les presents bases d'aportació preceptiva per l'entitat beneficiària, per al pagament de la subvenció.  
  
2. La comprovació material de l'efectiva realització de l'activitat, existència de la condició o compliment de la finalitat es portarà a cap en els termes establits en el pla de control que s'elaborarà a aquest efecte en els termes establits en l'article 169.3 de la Llei 1/2015 anteriorment citada.  
3. El pla de control es realitzarà d'acord amb els criteris següents:  
  
a) El tipus de control a efectuar es realitzarà sobre el terreny referent a construcció, equipament i vehicles i, en els altres casos, mitjançant la revisió dels justificants aportats.  
b) La selecció de les subvencions tindrà caràcter aleatori, entre aquelles l'import concedit de les quals siga equivalent al 10 % de la línia o superior.  
4. Per a la comprovació material de l'efectiva realització de l'activitat, s'utilitzarà algun dels mètodes següents:  
a) L'examen de registres comptables, comptes o estats financers i la documentació que els suporte, de les entitats beneficiàries.  
b) L'examen d'operacions individualitzades i concretes relacionades o que pogueren afectar les subvencions concedides.  
  
  
Article 18. Pèrdua d'efecte, minoració i reintegrament  
1. Es podrà deixar sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora, des del moment del pagament de la subvenció en els supòsits de l'article 37 de la Llei 38/2003, de 17 de novembre, general de subvencions.  
2. El procediment de reintegrament de subvencions s'iniciarà d'ofici per acord de l'òrgan competent, bé per pròpia iniciativa, bé com a conseqüència d'ordre superior, a petició raonada d'altres òrgans o per denúncia. També s'iniciarà a conseqüència de l'informe de control financer emés per la Intervenció General de la Generalitat.  
  
En la tramitació del procediment es garantirà, en tot cas, el dret de la persona interessada a l'audiència.  
3. El termini màxim per a resoldre i notificar la resolució del procediment de reintegrament serà de 12 mesos des de la data de l'acord d'iniciació.  
4. Les quantitats a reintegrar tindran la consideració d'ingrés de dret públic a l'efecte del procediment aplicable a la seua cobrança.  
5. Es delega la facultat de resolució dels expedients de revocació, minoració o reintegrament en les corresponents direccions territorials.  
  
  
Article 19. Límit dels crèdits de finançament  
Els crèdits que es consignen tindran caràcter màxim i no podran concedir-se subvencions una vegada esgotats aquests crèdits, circumstància que haurà de publicar-se en el Diari Oficial de la Generalitat Valenciana. Si, com a conseqüència de transferències de fons, es veuen incrementats aquests crèdits, es farà constar aquest increment en la corresponent publicació en el Diari Oficial de la Generalitat Valenciana.  
  
Article 20. Responsabilitat i règim sancionador  
1. Les persones, físiques i jurídiques, beneficiàries de subvencions quedaran sotmeses a les responsabilitats i règim sancionador regulat en el capítol IV, del títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per la comissió de les infraccions administratives previstes en la normativa bàsica estatal.  
2. També quedaran sotmeses al que s'estableix en la normativa sobre potestat sancionadora.  
  
Article 21. Ampliació de crèdits  
Si es produeix un increment dels crèdits disponibles, com a conseqüència de transferències o modificacions pressupostàries, la persona titular de la direcció general competent en matèria d'infraestructures de serveis socials podrà establir un increment de la dotació econòmica establida en alguna de les convocatòries i línies estratègiques susceptibles de finançament, en el seu cas, així com el repartiment, a proposta de la comissió de valoració, entre les entitats que havent superat la puntuació mínima no hagueren obtingut subvenció per falta de crèdit, sense necessitat d'obrir un període nou de sol·licituds.  
  
  
  
DISPOSICIÓ DEROGATÒRIA ÚNICA  
  
1. Queda derogada l'Ordre 10/2016, de 2 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de subvencions en matèria d'equipament per a centres de serveis socials especialitzats de persones majors.  
2. Queda derogat l'apartat 5 de l'annex de l'Ordre 1/2010, de 18 de febrer, de la Conselleria de Benestar Social, de modificació de l'Ordre de 9 d'abril de 1990, de la Conselleria de Treball i Seguretat Social, per la qual es desenvolupa el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana.  
3. Queden derogats els capítols II i VII del títol II de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat.  
4. Queden derogades totes les disposicions d'igual o inferior rang que s'oposen al que disposa la present norma.  
  
  
DISPOSICIONS FINALS  
  
Primera. Normativa aplicable  
Resultarà d'aplicació el que estableix el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes declarats bàsics de la Llei 38/2003, de 26 de novembre, general de subvencions, així com en la resta de normativa estatal i autonòmica que siga d'aplicació.  
  
  
Segona. Instruccions de caràcter intern i organitzatiu  
  
S'autoritza la persona titular de la direcció general competent en matèria d'infraestructures de serveis socials perquè, en l'àmbit de les seues competències, adopte les mesures necessàries per a l'aplicació d'aquesta ordre.  
  
Tercera. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 17 d'abril de 2020  
  
La vicepresidenta del Consell  
i consellera d'Igualtat i Polítiques Inclusives  
MÓNICA OLTRA JARQUE